ཞོགས་པར་ཉལ་གྲོགས་རྒད་པོ་དང་གསར་བུ་གཉིས་ཀ་མལ་ལས་ལངས་ཀྱིན་པ་ཚོར་མོད།མགོ་བོ་བཏུམས་ནས་ད་དུང་གཉིད་ཁུལ་བྱས།ཕྱི་སོའི་ར་བའི་ནང་དུ་མི་སྐད་རེ་ཟུང་གྲགས་པ་དང་།རླངས་འཁོར་རེ་ལམ་ལ་ཆས་པ་ལྟ་བུའི་སྒྲ་ཁ་ཤས་ཐོས་རྒྱུ་འདུགཉལ་གྲོགས་གཉིས་སྒོར་བུད་རྗེས་ཚེ་དབང་གིས་མལ་ཐུལ་ལས་མགོ་བོ་ཕུད་དེ་ཁང་མིག་ཆུང་ཆུང་གི་སྒེའུ་ཁུང་ལ་མིག་ཟུང་གཏད།ད་ནི་རང་ཉིད་ཀྱང་མལ་ལས་ལངས་ནི་དགོས།གང་ཞིག་ལ་འགྲོ་ནི་དགོས།སོང་ནས་ཅི་ཞིག་བྱེད་ཀྱང་དགོས།ཤར་ལྷོ་ནུབ་བྱང་གང་ལ་འགྲོ།སོང་ནས་ཅི་ཞིག་བྱེད།ཁོའི་ཀླད་པ་སྟོང་བར་གྱུར།དམིགས་ས་གཏད་ས་མ་རྙེད།འབུ་མེ་ལྕེབས་བཞིན་སྒེའུ་ཁུང་གི་འོད་སྣང་བརྒྱུད་དེ་གང་ལྟར་འོད་ཀྱིས་གསལ་བའི་འཇིག་རྟེན་འདིར་འགྲོ་ནི་ཅིས་ཀྱང་དགོས།མི་ཞེས་པ་འདི་ནི་མ་ཤིའི་བར་དུ་གང་ལ་སོང་ནས་ཅི་ཞིག་བྱེད་པ་སོགས་དམིགས་ཡུལ་ལྡན་པ་ཤ་སྟག་རེད།རྟ་ནོར་ལུག་གསུམ་སོགས་མི་ཡིས་བདག་བཟུང་བྱས་པའི་སྒོ་ཕྱུགས་སོགས་ནི་མིའི་བཀོད་སྒྲིག་ལྟར་ལས་འགོངས་མི་ཐུབ་ལ།རི་སྐྱེས་སྲོག་ཆགས་དང་འབའ་འབུ་སོགས་ལའང་རང་རང་གི་ངོས་ནས་ཉིན་མོ་ཞེས་པའི་འོད་སྣང་འདི་ལ་བསྟེན་ནས་གང་ཞིག་ཏུ་འགྲོ་བ་དང་ཅི་ཞིག་བྱེད་པ་སོགས་ཀྱི་དམིགས་ཡུལ་ཞིག་སྟེ།ཉིན་མོར་གང་དུ་འགྲོ་བ་དང་།མཚན་མོ་རང་མལ་དུ་ལོག་པའི་གནས་ཤིག་ཡོད་སྲིད་རྒྱུ་རེད།ཡང་ན་སོ་སོར་ཕ་མ་དང་ཕུ་ནུ་མིང་སྲིང་།མཛའ་གྲོགས་ལྟ་བུའི་དགའ་ན་དགའ་གྲོགས་དང་སྐྱོ་ན་སྐྱོ་གྲོགས་ལྟ་བུའི་ཁེན་ས་རྟེན་ས་ཡོད་ངེས།ཡིན་ནའང་རང་ཉིད་ནི་གང་ལ་འགྲོ་དང་དེ་རུ་སོང་ནས་ཅི་ཞིག་བྱེད་པའི་གནས་དང་དམིགས་ཡུལ་ངེས་ཅན་ཞིག་ཡེ་མེད་པས་མི་ཚད།རང་ཉིད་དུང་བའི་གནས་དག་དང་ཁ་བྲལ་བས་འཇིག་རྟེན་འདི་ནས་ཁེར་རྐྱང་ཁོ་ནར་བུད་ཟིན་པ་ལྟ་བུའི་ཚོར་བ་གྲང་ཤུར་ཤུར་ཞིག་གིས་ཡོངས་སུ་བཟུང་།